Muzică în Parcul Central, în stradă, la Operă, la Muzeu, în Pata Rât şi pe malul Someşului. Începe Jazz in the Park 2018 Actualitate by Actual de Cluj 231

Cea de-a șasea ediție a festivalului Jazz in the Park începe de astăzi în Cluj. Timp de 11 zile sute de muzicieni vor concerta la Cluj în diverse locuri din oraș: la Opera Maghiară (în 21 iunie), în curtea Muzeului de Artă (din 22 iunie și până în 27 iunie inclusiv), pe malul Someșului (22-24 iunie), în stradă – pe bulevardul Eroilor și în fața Casei Matei Corvin (luni, 25 iunie), la Pata Rât (marți, 26 iunie), în Parcul Central (de joi 28 iunie și până duminică, 1 iulie).

Gala de Deschidere de astăzi, 21 iunie, e cu Juan de Marcos, unul dintre fondatorii și arhitecții proiectului Buena Vista Social Club. El cântă la festival împreună cu grupul Afro-Cuban All Stars. Formația aduce în prim-plan un ansamblu de 14 muzicieni din generații diferite.

“Este o plăcere să fiu în acestă țară despre care știu destul de multe și a cărei istorie o cunosc, sunt destul de multe asemănări între noi. Mă bucur că sunt în Transilvania, apropo, știu multe despre Dracula. Muzica pe care o vom asculta în seara aceasta este o combinație între tradiție și curentul contemporan care este puțin mai agresiv. Mă aștept să și dansăm cu toții în seara asta la concert. Muzica noastră e despre bucurie, emoție, iar dansul este o modalitate de expresie a omului de când acesta nu putea să vorbească și să comunice altfel”, a spus Juan de Marcos Gonzales, în cadrul conferinţei de presă

De anul acesta, festivalul e primul din România care folosește doar pahare reutilizabile. Acestea vor fi disponibile în toate locurile de desfășurare ale festivalului. Organizatorii festivalului îi încurajează pe participanți să-și ia paharul Jazz in the Park de la festival, să-l refolosească, iar apoi să-l ducă la punctul de retur sau să-l ia cu ei acasă, dar să nu arunce paharele la gunoi.

Nici un comentariu